SHBA, ekspertët të shqetësuar nga gjendja e sigurisë në Soçi
Analistët amerikanë thonë se mungesa e bashkëpunimit të Rusisë me SHBA dhe vende të tjera në lidhje me sigurinë në Lojrat Olimpike në Soçi është shqetësuese.
Forcat ruse të sigurisë vazhdojnë të studiojnë videon e fundit të publikuar në internet nga një grup militant islamik që ka marrë përgjegjësinë për shpërthimet vetëvrasëse të muajit të kaluar në Volgograd dhe ka kërcënuar për sulme në Lojrat Olimpike Dimërore të muajit të ardhshëm në Soçi të Rusisë. Ndërkohë, ekspertët në Shtetet e Bashkuara analizojnë këtë çështje dhe pasojat e saj për atletët amerikanë, sponsorët e tyre dhe qytetarët e tjerë amerikanë që kanë bërë plane për të ndjekur Lojërat Olimpike të muajit të ardhshëm në Soçi. Videoja u publikua në internet të dielën nga një grup ekstremist nga rajoni i Dagestanit, me shumicë myslimane. Andrew Kuchins, drejtor i Programit të Rusisë dhe Euroazisë në Qendrën për Studime Strategjike dhe Ndërkombëtare thotë se në fillim, ai nuk e mori me seriozitet këtë video. Në video, dy burra rusisht folës paralajmërojnë presidentin Vladimir Putin se i kanë përgatitur atij një "dhuratë" për Lojrat Olimpike Dimërore në Soçi. Zoti Kuchins thotë se ideologjia që i motivon këta njerëz është shumë e ndryshme nga ajo që motivon udhëheqësin islamist çeçen Doku Umarov. Për ish- zëvendës Këshilltarin amerikan të Sigurisë Kombëtare për Luftimin e Terrorizmit, Juan Zarate, një nga shqetësimet më të mëdha është mungesa e bashkëpunimit mes Shteteve të Bashkuara dhe Rusisë. Ai thotë se zakonisht për një ngjarje të përmasave olimpike, shumica e vendeve do të pranonin ndihmën në fushën e sigurisë sepse detyra për ruajtjen e sigurisë në një ngjarje të këtij niveli është shumë e madhe dhe e vështirë. Jeffrey Mankoff, Zëvendës Drejtor i Programit të Rusisë dhe Euroazisë në Qendrën për Studime Strategjike dhe Ndëkombëtare, thotë se ndërsa shumica janë të përqendruara në kërcënimin terrorist, ata kanë harruar çështjen e korrupsionit. Kjo, shton ai, është një nga faktorët e panjohur kur është fjala për sigurinë në Lojërat Olimpike të Soçit. Presidenti Putin këmbëngul se vendi i tij do të bëjë "gjithçka që duhet" për të garantuar sigurinë gjatë muajit të ardhshëm. Por ai do të duhet të jetë gati edhe për Lojrat Paralimpike që do të zhvillohen në Soçi në muajin mars.